ร้านเย็นตาโฟเครื่องทรง มีต้นกำเนิดจากอ.มัลลิการ์ หลีระพันธ์ ที่ชอบทานเย็นตาโฟรสจัด จึงได้ชิมสูตรที่ลูกน้องทำขึ้นจนเป็นที่น่าพอใจและเปิดขายครั้งแรกในปี 2542 ด้วยสัญลักษณ์ชามตราไก่ใบโตที่สั่งทำจากลำปาง และมีขายเพียงเส้นใหญ่เพียงเส้นเดียว เพราะจากการสำรวจพบว่ากว่า 80% คนไทยนิยมทานเส้นใหญ่ และทำจากแป้งข้าวเจ้าซึ่งชาวนาไทยสามารถปลูกได้เอง ถือการเป็นการช่วยเหลือชาวนาอีกทางด้วย

สาขาเมเจอร์รัชโยธิน อยู่ชั้น 3 ของห้างเมเจอร์รัชโยธิน อาคารเดียวกับโรงหนัง วิธีการเดินทางมาลงบีทีเอส จตุจักร หรือ MRT พหลโยธินแล้วต่อรถมาอีกนิดนึง

บรรยากาศร้านตกแต่งคล้ายร้านอาหารจีนโบราณ โต๊ะกลมหินอ่อนสีขาว เก้าอี้ไม้ มีตู้ปลาประดับตกแต่ง 

มาถึงร้านเย็นตาโฟก็ต้องสั่ง เย็นตาโฟ เลือกสั่งแบบใจเสาะก็รสชาติจี๊ดแล้ว (90 บาท) เส้นใหญ่เหนียวนุ่มแต่ให้ปริมาณเส้นไม่เยอะ ผักบุ้งสดลวกกรอบ ความเด็ดของร้านเป็นที่ลูกชิ้นกว่า 10 อย่าง ทั้ง ลูกชิ้นปลา ลูกชิ้นกุ้ง ลูกชิ้นเต้าหู้ขาว ลูกชิ้นเต้าหู้เหลือง เกี๊ยวปลา ฮื่อก้วย ปลาหมึกกรอบ เห็ดหนูขาว เลือดหมู และปลากรอบ วันนี้เลือกสั่งแบบใส่ทุกอย่าง ไม่ใส่เลือดหมู ลูกชิ้นที่นี่ถือว่าคัดคุณภาพมาอย่างดี แต่โดยรวมก็ถือว่าราคาสูงนิดนึง

ข้าวหมูตุ๊ก ๆ (130 บาท) ข้าวหอมมะลิหุงนิ่ม เสิร์ฟมากับหมูหมักปรุงรสเค็ม ออกเผ็ดนิด ๆ หอมเครื่องแกงจาง ๆ ทอดมากรอบนอกนุ่มใน คล้ายหมูแดดเดียว อร่อยเลยเมนูนี้ โรยด้วยใบมะกรูดหั่นฝอยทอดกรอบเพิ่มความหอม เสิร์ฟมากับน้ำซุปฟักรสหวานหอม ซดแล้วคล่องคอดี

เกี๊ยวกุ้งกรอบ (100 บาท) เกี๊ยวกุ้งทอดกรอบ ห่อไส้กุ้งสับหมักหอมกลิ่นคล้ายน้ำมันงาหอมอร่อยมาก เสียดายว่าให้ไส้กุ้งน้อยไปนิด เสิร์ฟพร้อมน้ำจิ้มรสหวาน

ชาเย็นนมสด (80 บาท) ชาเย็นเข้มข้น หวานมันอร่อย ราดด้วยนมสดปั่น หอมหวานชื่นใจ เมนูนี้แนะนำว่าต้องลองให้ได้ แม้ราคาจะสูงแต่รสชาติดีจริง ๆ

ชามะนาว (60 บาท) ชาชงแบบโบราณรสชาติออกหวานไปหน่อย ไม่ค่อยเปรี้ยวเท่าไร เมนูนี้ไม่ค่อยโดนถ้าลดความหวาน เพิ่มความเปรี้ยวหอมกลิ่นมะนาวอีกสักหน่อยรับรองว่าอร่อยแน่นอน

ตบท้ายด้วยของหวานอย่างขนมถ้วย (60 บาท) ขนมถ้วยเสิร์ฟมายังร้อน ๆ อยู่เรย ตัวขนมถ้วยยังถือว่าปานกลางไม่โดดเด่นเท่าไร ยังไม่หอมกลิ่นกะทิ รสออกหวานไปนิด ถ้าเพิ่มความหอมมันของกะทิกว่านี้รับรองผ่าน

โดยรวมถือว่าอาหารรานนี้รสชาติและคุณภาพโอเค แต่ติดที่ราคาสูงไปนิดเมื่อเทียบกับร้านทั่วไป